#### FARSKÝ LIST

**13. marec – 19. marec 2023, číslo 494**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Agresia, adrenalín a prítomnosť***

***=============================***

*Človek môže alebo snívať, alebo konať. Neznamená to, že človek, ak sníva, je nečinný. Ale jeho konanie je podriadené jeho unikaniu pred skutočnosťou, pred realitou. Je to oná zbabelosť, ktorú zatracuje Písmo, v ktorej človek zo strachu a bez viery uteká od skutočnosti do sveta, vytvára si nejakú svoju bublinu a v nej sa hrá na paródiu života. Často sa to označuje slovom záľuba. Je to svojim spôsobom niečo podobné, ako keď človek miesto skutočnej práce ide do fitka, v jeho umelom prostredí koná čosi úplne umelé, ale má pocit, že čosi vykonal a dokázal. A isto hej, len v umelom svete a jeho práca (okrem svalov, ktoré sa namáhali) nedokázala a neurobila vôbec nič.*

*Viera a nádej nás uschopňujú, dávajú nám odvahu zanechať snívanie aj ilúziu sveta a naplno vojsť do Reality, do Skutočnosti, ktorou je duch. Nie v zmysle niečoho neviditeľného, ale v zmysle skutočného. Svetský život zahŕňa iba malý, viditeľný výsek Reality. Duchovný život zahŕňa Realitu celú.*

*Je to adrenalín, dať stranou všetky ilúzie a odložiť všetky záclony a zásteny, ktoré sme si vybudovali a za ktorými sme spokojne snívali bez toho, aby sme boli konfrontovaní s tým, čo nás desilo a mohlo rozrušiť v našom omámení. Ako keby tornádo náhle strhlo náš pohodlný uzatvorený domček a my sme sa zrazu ocitli von uprostred jeho burácania. Až sa nám chce stať a kričať od samého pocitu skutočného a čírej 'surovej' existencie a toho, že naozaj sme, pocitu, ktorý sme dovtedy len neveľmi poznali.*

*A tu začína agresia, v pôvodnom latinskom zmysle slova 'kráčať oproti', v ústrety niečomu, neutekať, nevyhýbať sa, čeliť, a nie trpne, ale aktívne. Lebo skutočne byť v skutočnom svete sa dá iba skutočným konaním. Byť v sile Ducha ako bájny titan, ktorý napravuje svet, vracia veci na svoje miesto a k ich účelu, obnovuje vo svete Boží vzorec podľa slov Písma: "Bojuj dobrý boj viery a nedaj sa premôcť zlu, ale dobrom premáhaj zlo" (1Tim 6, 12; Rim 12, 21)! Je to konanie za záchranu a zobudenie všetkých ľudí a každého človeka, "aby som zachránil aspoň niektorých" (1Kor 9, 22)! Toto znamená byť. Konať - skutočné. Skutočne - konať. Bytie a konanie sa stávajú jedným, ako sú v Bohu samotnom. Konanie sa stáva kontempláciou a kontemplácia nachádza svoj vrchol v konaní, keď nielen hľadíme, ale sa stávame tým, na čo, na Koho hľadíme a v konanom diele to uskutočňujeme.*

*Život v prítomnom okamihu a v prítomnej skutočnej realite je adrenalínom a vzrušením a je v samej podstate konaním, pohybom. Prináša radosť a eufóriu a vytrženie zo sna do skutočnosti. Je to privilégium bojovníka, Božieho gibbora - hrdinu z Písma. Ak by sme prestali, potom by sme tento kontakt s realitou stratili, pretože konanie by nutne nahradilo snívanie a agresiu útek, zbabelosť.*

*Možno jeden obraz na záver: "Keď sa Filištínec pozrel a uvidel Dávida, pohrdol ním, lebo bol chlapec, ryšavý, pekného výzoru. A Filištínec hovoril Dávidovi: "Čo som ja pes, že ideš proti mne s palicou?" A preklínal Dávida svojimi bohmi. Potom povedal Filištínec Dávidovi: "Poď ku mne a dám tvoje telo nebeským vtákom a poľnej zveri!" Ale Dávid odpovedal Filištíncovi: "Ty ideš proti mne s mečom, kopijou a oštepom, ja však idem proti tebe v mene Pána zástupov, Boha izraelských šíkov, ktorého si hanobil. Dnešného dňa ťa Pán vydá do mojej ruky, zrazím ťa, odtnem ti hlavu a mŕtvoly tábora Filištíncov dám dnes nebeským vtákom a zemskej zveri a dozvie sa celá zem, že Izrael má Boha. A dozvie sa celý tento zástup, že Pán nevyslobodzuje pomocou meča a kopije. Veď vojna patrí Pánovi a vydá vás do našich rúk!" Tu sa Filištínec pohol, vykročil a blížil sa k Dávidovi. Dávid však rýchlo bežal oproti šíku v ústrety Filištíncovi" (1Sam 17, 42-48). Goliáš kráča, ale David beží, plný Ducha, plný vzrušenia a... radosti z boja? Lebo je to Boží boj, skutočný boj? Goliáš sníva a preto spupne hovorí a ťažko kráča zakovaný vo svojej zbroji. Dávid, oslobodený od zbroje a ľudských istôt, priam letí a spieva a vznáša sa v ústrety boju a je v tej chvíli živý, ako nikdy predtým (a možno už nikdy potom).*

*Kresťanstvo je náboženstvo hrdinov, titanov, ba viac, než titanov: synov Boha! "Len buď silný a veľmi udatný" (Joz 1, 7)! Len buď plný viery a plný istej nádeje, aby si zniesol bdieť, byť zobudený, a takto zobudený byť plný Ducha, plný Sily od Boha, na ktorého spolieha, plný Života, konečne naozaj živý, konečne úplne živý!*

*Agresívny človek sveta paktuje so zlom a vstupuje do konfliktu s ľuďmi.*

*Agresívny kresťan paktuje s ľuďmi a v ich záujme vstupuje do konfliktu s každým zlom a za každé dobro. Tak, ako Boh, jeho Otec.*

***Gregorián a chorály sú fajn, ale...***

***===========================***

*Možno budem tieto prastaré pojmy používať a vnímať trochu menej ortodoxne, ale takto to nejako vidím.*

*Viera vedie ku kenóze obrátenia, keď sa vyprázdňujem zo starého človeka s opúšťam starú cestu a staré túžby, pretože Boh mi ponúkol, ako sa dnes hovorí, 'komplexné riešenie' celého môjho života i bytia a je omnoho, nekonečne lepšie.*

*Kenóza vedie k apathei, keď nič svetské ma už neláka, vyrástol som zo sveta ako dieťa z pieskoviska a dospel do Božieho synovstva. Nie je vo mne a neovláda ma žiadna žiadostivosť, veď pozemské je už za mnou, a nebeské mi už bolo v krste darované, netreba po tom žiadostiť, ale ujať sa svojho dedičstva a osvojiť si ho. "Veď vieme, že náš starý človek bol s ním ukrižovaný, aby bolo hriešne telo zničené, aby sme už neotročili hriechu. Lebo kto zomrel, je ospravedlnený od hriechu. Ale ak sme zomreli s Kristom, veríme, že s ním budeme aj žiť" (Rim 6, 6-8).*

*Apatheia vedie k atharaxii, bezstarostnosti, keď nie sme o nič ustarostení a nemáme z ničoho strach, veď svet nám už nemôže nijako ublížiť, leda telu a aj to nám len prospeje a posunie nás bližšie k spáse - "Blahoslavení ste, keď vás budú pre mňa potupovať a prenasledovať a všetko zlé na vás nepravdivo hovoriť; radujte sa a jasajte, lebo máte hojnú odmenu v nebi. Tak prenasledovali aj prorokov, ktorí boli pred vami" (Mt 5, 11-12) - a o nebeské veci sa tiež strachovať nemusíme, "lebo Božie dary a povolanie sú neodvolateľné" (Rim 11, 29) a sám Boh "nám dal víťazstvo skrze nášho Pána Ježiša Krista" (1Kor 15, 57).*

*Oboje potom otvára dvere hesychii, uvoľnenosti a pokoju človeka, ktorý naplno žije tu a teraz a ktorý je takto oslobodený k láske a v láske k životu, skutočnému životu, plnému životu, ako vraví Ježiš, že "zlodej prichádza, len aby kradol, zabíjal a ničil. Ja som prišiel, aby mali život a aby ho mali hojnejšie" (Jn 10, 10), a "aby vo vás bola moja radosť a aby vaša radosť bola úplná" (Jn 15, 11). Táto hesychia, myslím, nie je ovocie tréningu, ale viery a obrátenia. A nie je to žiadna pasivita, žiaden kvietizmus, ale číra aktivita, konanie človeka, ktorý je v Bohu konečne bezstarostný a slobodný a šťastný! Ba viac, sama láska je rovnako spôsobom bytia aj konaním, tak, ako u Boha, ktorý Je Ten, ktorý Je a súčasne je v tomto bytí plnosťou konania, je 'číry kon'. Bytie a konanie je u Boha jedno a to isté a to je láska.*

*Hesychia preto vedie k agresii, ku konaniu, činom, aktivite, k neohrozenému prístupu k životu, svetu, všetkému. "Veď Boh nám nedal Ducha bojazlivosti, ale Ducha sily, lásky a rozvahy." (2Tim 1, 7) a sú to naopak "zbabelci, … [ktorí] budú mať podiel v jazere horiacom ohňom a sírou" (Zjv 21, 8 ). Na rozdiel od svetskej agresie, ktorá je poháňaná bičmi žiadostivosti a svetských vášní a šalie od strachu, táto je očistená a poháňa ju radosť a túžba deliť sa a láska a o nej hovorí Pavol v závere svojho života s hlbokým uspokojením človeka, ktorý prežil takýto mimoriadny život kresťana: "Dobrý boj som bojoval, beh som dokončil, vieru som zachoval. Už mám pripravený veniec spravodlivosti, ktorý mi v onen deň dá Pán, spravodlivý sudca" (2Tim 4, 7-8). Samého Timoteja k nej a k tomuto boju vyzýva, keď hovorí: "Bojuj dobrý boj viery a zmocni sa večného života" (1 Tim 6, 12) a o ktorého povahe píše Rimanom: "Nedaj sa premôcť zlu, ale dobrom premáhaj zlo" (Rim 12, 21).*

*Agresia nakoniec vedie k presne tomuto víťazstvu, ako znova a znova opakuje Ježiš: "Kto zvíťazí, ten takto bude oblečený do bieleho rúcha a jeho meno nevymažem z knihy života, ale vyznám jeho meno pred svojím Otcom a pred jeho anjelmi. … Toho, kto zvíťazí, urobím stĺpom v chráme svojho Boha a už viac nevyjde von. A napíšem naň meno svojho Boha a meno mesta svojho Boha, nového Jeruzalema, ktorý zostupuje z neba od môjho Otca, aj svoje nové meno. … Toho, kto zvíťazí, posadím vedľa seba na mojom tróne, ako som aj ja zvíťazil a zasadol som s mojím Otcom na jeho tróne" (Zjv 3, 5.12.21)!*

*A preto... gregorián a chorály sú fajn, - ale trochu takého toho metalu, nie 'death' či 'trash' ako vo svete, ale 'life and joy and love' (alebo aj „power-metal“, ako sa mu hovorí) by nám isto nezaškodilo! Aby sme nezabudli, aby sme neupadli do snívania a kvietizmu, aby sme život nezmenili za beznádej a pravú duchovnosť za rezignované uzatvorenie sa do seba a útek, aby sme nezamenili radosť za melanchóliu, ale aby sme, ako synovia Otca, žili a konali, konali a žili, boli a milovali, milovali a boli, a zvíťazili! Tak teda, šup, špunty do uší, hudbu plnú života a radosti bojovníka do nich a pekne nahlas, bez strachu s bez rozpakov - a ta sa, žiť, spievať a mečom Ducha zachraňovať svet! Veniec víťazov už čaká! Aby sme naozaj neupadli do kvietizmu a k dojmu, že onen kresťanský pokoj sa rovná pasivite a kresťanská spiritualita úteku pred konaním a pred životom do nejakých 'zbožných fantázii'!*

***Všetko zladiť s Kristom***

***=========================***

*"... čo si v ňom predsavzal uskutočniť v plnosti času: zjednotiť v Kristovi ako v hlave všetko, čo je na nebi aj čo je na zemi." (Ef 1, 9-10)*

*Svet a Kráľovstvo sa nijako zladiť nedajú. Tam si človek musí vybrať.*

*Ale všetko ostatné, všetko ostatné sa zladiť nielen dá, ale aj musí - či už so svetom, alebo s Kráľovstvom. Každá vec v našom živote, ba aj život sám, je nástrojom určeným, aby slúžil. Svetu alebo Kráľovstvu. A v praxi každá vec takto zladená naozaj je. Sprvu so svetom. Náplňou kresťanstva je potom ich preladenie.*

*Pozemský život nie je prekážkou Božieho života. Naopak, je tu na to, aby sa s ním úplne zladil. Aby všetko, čo žijeme a robíme, slúžilo Bohu a Jeho Kráľovstvu. Aby všetko, čo konáme, bolo nástrojom, prostriedkom, vyjadrením našej jednoty s Bohom, aby to s Nim a v Ňom bolo žité a konané.*

*Náš život musí byť celistvý. Je najväčší omyl, ak si myslíme, pozemské je a musí byť a ostať svetské a delíme život na to, čo patrí Bohu a to, čo ostáva svetu a sme rozpoltení tam, kde byť nemusíme a ani nemáme. Vnímame napríklad prácu ako prekážku modlitby, sťažujeme sa, že kvôli práci sa nestíhame modliť. Ale v skutočnosti práca i modlitba majú byť konané v Bohu a slúžiace Bohu a Jeho Kráľovstvu v Ňom sa medzi nimi stiera rozdiel a stávajú sa jedno. To len keď práca slúži svetu, nastáva rozpor. Ale nie medzi prácou a Bohom, ale medzi svetom a Bohom.*

*Celý náš život aj všetko naše konanie sa môžu a majú stať živými, mystickými, svätými, Božími.*

*Ako hovorí Augustín, človek je alebo telesný až do ducha, alebo duchovný až do tela. Veď aj sama modlitba sa môže stať nástrojom služby svetu, ako varuje Jakub: "Prosíte, a nedostávate, lebo zle prosíte; chcete to využiť na svoje náruživosti" (Jak 4, 3). Svetský človek využíva všetko, ešte aj náboženstvo, na službu svetu a svojej žiadostivosti po ňom . Prečo by kresťanstvo malo byť iné? Nie je iné, iba opačné. V kresťanstve naopak všetko, celý pozemský život a pozemské konanie, slúžia Bohu a Kráľovstvu. Kresťan je človek duchovný až do tela.*

Liturgický program

|  |  |  |  |
| --- | --- | --- | --- |
|  | **Čičava** | **Komárany** | **Merník** |
| **Po****13.3.** | Prenesenie pozostatkov svätého Nikefora, konštantínopolského patriarchu |
| 12.00 6.hodinka17.00 Večiereň |  |  |
| **Ut****14.3.** | Prepodobný otec Benedikt |
| 12.00 6.hodinka |  | 17.00 Večiereň |
| **St****15.3.** | Svätý mučeník Agapios a ďalší šiesti mučeníci | Zdržanlivosť od mäsa |
| 16.30 Liturgia VPD +Ján, Jozef, Mária (r.Kocakova) | 18.00 Liturgia VPD +Mikuláš (r.Bodnarova) + panychýda |  |
| **Št** **16.3.** | Svätí mučeníci Sabinus a Papas |
| 12.00 6.hodinka | 17.00 Večiereň |  |
| **Pi****17.3.**  | Prepodobný otec Alexej, Boží človek | Zdržanlivosť od mäsa |
| 17.00 Liturgia VPD+Jozef (r.Kožikova)  |  |  |
| **So****18.3.** | Štvrtá zádušná sobota; svätý Cyril, jeruzalemský arcibiskup |
| 9.00 Zádušná liturgia | 7.30 Zádušná liturgia | 10.30 Zádušná liturgia |
| **Ne****19.3.** | **Štvrtá pôstna nedeľa – pamiatka prepodobného otca Jána, autora spisu Rebrík** | Zbierka na opravu chrámu v Čičave |
| 9.15 \*ZBP Anna (r.Švarna)  | 7.30 \*ZBP Jozef (r.Tömöryova) | 11.00 \* za farnosť |

***Úmysel modlitby****: za mier na Ukrajine a vo svete.*